I 2025 bliver det første spadestik til en tredjefjordsbindelse taget. Sådan lyder meldingen fra det nordjyske Venstre-veteran Preben Bang Henriksen, som mandag er på rundtur i Aalborg med transportminister Thomas Danielsen (V). Her mødtes de med Aalborg-borgmester Thomas Kastrup-Larsen (S), som i mange år har været en varm fortaler for en tredje linjeføring. - Der er intet nyt under solen. Den nye regering er fast besluttet på, at spaden går i jorden i 2025, og at vi vedtager en ny anlægslov inden udgangen af 2024, siger Preben Bang Henriksen til TV2 Nord. Står færdig om ni år? Under den tidligere S-regering vedtog et bredt flertal at afsætte 7,1 milliarder til en motorvej over øen Egholm i Limfjorden. Ifølge planen skal Egholm-forbindelsen stå færdig i 2032, og den plan er der ikke ændret en dyt på, selv om der er kommet en ny regering til magten. - Så sent som i dag, kunne vi se, hvad der sker, når Limfjordstunnelen er stoppet til med biler, siger Preben Bang Henriksen og henviser til kilometer lange køer mandag morgen efter et uheld. - Nordjylland kan ikke stå stille, og derfor står regeringen fuldt fast på, at limfjordsforbindedelse skal bygges, siger han. Planen om en Egholm-forbindelse har mødt massiv kritik - både for at ødeægge miljøet og dyrelivet på den fredlige ø, men også for at være et økonomisk selvmål. Flere trafikforskere har talt varmt for at lave en ekstra tunnel vest for den eksisterende Limfjordstunnel i stedet for. Det vil ifølge forskerne reducere udgiften med op til 2,5 milliarder kroner. På samme måde er både SF, Radikale Venstre, Enhedslisten og Alternativet modstandere af hele projektet. - Jeg ved godt, at der er et mindretal i befolkningen og i Folktinget, som er imod en Egholm-forbindelse. Men det har stort set aldrig været muligt at være enige alle partier om den slags store infrastrukturprojekter. Vi ryster ikke på hånden i den her sag, siger Preben Bang Henriksen. Den nye SVM-regering har flertal alene og er derfor ikke afhængig af andre partiers mandater.

Referat:
Selv om Danmark har fået en ny midterregering, bliver der ikke rokket en milimeter ved den tredje limfjordsforbindelse.